Skeepswrak geskuif en oop vir publiek | Maroela Media
Die Commodore II-skeepswrak is uit die Dieprivier verwyder en na grond naby die Lagoon Beach-hotel verskuif.
Felicity Purchase, Kaapstad se burgemeesterskomiteelid vir vervoer en stedelike ontwikkeling, het gesê die verskuiwing het sowat sewe ure geduur en is maande lank beplan. Die wrak is Vrydag uit die Dieprivier in Milnerton verwyder en na grond van die metroraad naby die Lagoon Beach-hotel verskuif.
Die wrak weeg ongeveer 21 ton en is omtrent 14 m lank en 6,8 m breed. 'n Hyskraan van 130 ton is gebruik om die wrak uit die rivier te verwyder waarna dit op 'n vragmotor vervoer is. Lede van die publiek sal nou die wrak kan besigtig.
Die Commodore II-skeepswrak is tydens 'n winterstorm in 2008 blootgelê en sedertdien is verskeie pogings aangewend om die wrak te skuif aangesien dit 'n gevaar kon inhou vir bote in die rivier en omdat dit as 'n belangrike historiese bewysstuk beskou word.
Tydens die maande lange beplanning om die wrak te skuif moes die stad se departement vir omgewingsbestuur 'n permit van die Suid-Afrikaanse Erfenishulpbron-agentskap (Sahra) bekom aangesien die wrak meer as 60 jaar oud is en as argeologiese materiaal gesien word ingevolge die Wet op Nasionale Erfenishulpbronne.
Die Commodore II is in 1919 in Seattle in die VSA gebou en was glo te sien in die 1935-rolprent Mutiny on the Bounty met Clark Gable. Die skip is ook gebruik om steenkool te vervoer tydens die Tweede Wêreldoorlog. Pres. Paul Kruger se kleinseun het die skip gekoop en na Buenos Aires in Argentinië gereis.
Die boot se romp is deur 'n modderbank in 'n rivier beskadig en dit het 40 dae geneem om dit te herstel. Die boot is ook tydens 'n brand beskadig. Met die reis na Kaapstad is die mas en seile tydens 'n storm erg beskadig. Noodherstelwerk is gedoen en die bemanning is veilig na Kaapstad gebring, waar die skip gestroop is en die oorskot aan die genade van Milnerton se brekers oorgelaat is.
"Ek wil graag al die rolspelers, veral ons stadsamptenare, bedank wat betrokke was en toegewyd was om die finale oorblyfsels van die Commodore II te verskuif. Hierdie projek het twee doeleindes gehad: eerstens, om die veiligheid van die publiek wat die rivier gebruik terwyl hulle op hul bote is te verseker; en tweedens om die belangrike historiese bewyse te verskuif.
"Ons glo dit is 'n belangrike deel van die geskiedenis wat vir komende geslagte bewaar moet word. As sodanig gaan''n inligtingsbord opgerig word om die publiek in te lig oor hierdie skoener en die storie daaragter.
"Ten slotte wil ek die publiek bedank vir hul geduld oor die maande terwyl hierdie operasie aan die gang was," het Purchase gesê.
Op Bredasdorp,'n plattelandse dorp in die Overberg, is daar 'n uitstekende #skeepswrakmuseum. Sien meer op die fb van #ShipwreckMuseumBredasdorp.
Hierdie versameling skeepswrakke en artifakte kom van skepe wat by die suidste punt van Afrika, in die Agulhas-area, gestrand het.